Diari Oficial de la Generalitat Valenciana


Sumari del DOGV 4850, del 27-09-2004 (2004/9621)

ORDRE de 9 de setembre del 2004, de la Conselleria d'Economia, Hisenda i Ocupació, per la qual s'establixen les bases reguladores i el procediment general per a la concessió d'ajudes destinades al foment de les cooperatives i societats laborals, i es convoquen per a l'exercici 2004.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4850

Data del DOGV
:   27-09-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/9621


Data del document
:   09-09-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'ocupació
    * cooperativa
    * mutualitat social
    * ajuda pública
    * economia social

ORDRE de 9 de setembre del 2004, de la Conselleria d'Economia, Hisenda i Ocupació, per la qual s'establixen les bases reguladores i el procediment general per a la concessió d'ajudes destinades al foment de les cooperatives i societats laborals, i es convoquen per a l'exercici 2004. [2004/9621]
  
Per mitjà de l'Ordre de 29 de desembre del 2000, de la Conselleria d'Economia, Hisenda i Ocupació, es van establir les bases reguladores i el procediment general per a la concessió d'ajudes destinades al foment de l'economia social, donant així compliment al mandat de l'article 129.2 de la Constitució Espanyola, així com al contingut de l'article 31, apartat 21, de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, i als articles de la legislació valenciana de cooperatives que regulen el foment d'estes entitats.
  
Les esmentades bases van configurar un règim estable, al qual es van anar incorporant, a fi d'actualitzar els seus continguts, les decisions de les autoritats europees responsables de l'autorització dels règims d'ajudes públiques, els canvis operats en les bases de les ajudes d'àmbit estatal gestionades per la Comunitat Valenciana i les millores sorgides de l'experiència en la seua aplicació. Tot això ha determinat que les bases actualitzades es troben disperses en diferents textos, amb els consegüents problemes de coneixement i interpretació d'estes pels destinataris i els operadors jurídics.
  
A més, la conveniència de dur a terme noves modificacions per a facilitar la seua comesa com a instrument de la major importància en el foment del cooperativisme i de l'Economia Social a la Comunitat Valenciana i la necessitat coordinar el seu contingut amb la recent Ordre TAS/216/2004, de 20 de gener, del Ministeri de Treball i Afers Socials, impliquen noves modificacions addicionals a unes bases ja excessivament disperses en els seus textos reguladors, per la qual cosa resulta del major interés refondre, en un només, els diversos textos publicats, facilitant així el seu coneixement i aplicació.
  
Entre les novetats introduïdes en esta última modificació operada destaquen les relatives als terminis de presentació de sol·licituds, que s'aclarixen de manera que s'eliminen les dificultats d'aplicació que plantejaven i es facilita la concessió d'ajudes per les incorporacions produïdes en els últims mesos de l'exercici, les referides als beneficiaris i als requisits per a les subvencions en concepte d'ajudes a la inversió, i, en últim lloc, les realitzades per a l'adequació de les ajudes estatals a la inversió gestionades per la Comunitat Valenciana a la norma estatal d'aplicació, evitant-se possibles disfuncions no ben resoltes per la regulació que se substituïx.
  
Junt amb això, la present ordre opta per regular, únicament, les ajudes que tenen com a destinatàries les empreses d'economia social i es manté la vigència de les actuals bases reguladores de les ajudes per a actuacions de promoció i foment del cooperativisme i l'Economia Social dutes a terme per les entitats no empresarials i per les representatives de les empreses cooperatives i societats laborals, que seran objecte de regulació separada.
  
La regulació que s'establix per mitjà de les bases contingudes en la present ordre s'articula en tres capítols. El primer conté disposicions d'aplicació general a totes les ajudes; el segon regula les subvencions configurades davall el règim d'ajudes de minimis i que, per tant, estan sotmeses a les limitacions pròpies d'este i, finalment, el capítol tercer regula les ajudes a les empreses d'economia social, que van ser degudament autoritzades per la Comissió Europea, dins del Règim d'ajudes a l'ocupació i a la inversió de la Comunitat Valenciana, número 141/2001.
  
D'altra banda, les bases que s'aproven per mitjà de la present ordre, compendien i reordenen les vigents, que han demostrat àmpliament la seua capacitat per a servir de punt central al foment dels seus destinataris últims: les empreses cooperatives i les societats laborals, a la promoció i desenvolupament de les quals com a empreses i com a instruments de generació d'ocupació s'orienten les ajudes que per mitjà de la present ordre s'articulen.
  
En virtut d'això, i fent ús de les facultats que em conferixen l'article 35 de la Llei 5/1983, de Govern Valencià i l'article 47 de la Llei d'Hisenda Pública de la Generalitat Valenciana,
  
ORDENE
  
CAPÍTOL I
  
Disposicions generals
  
Article 1. Objecte i període de vigència
  
La present ordre té com a objecte establir les bases reguladores per a la concessió de subvencions dirigides a fomentar la incorporació de desocupats com a socis treballadors o de treball en cooperatives i societats laborals, així com a donar suport al desenvolupament de projectes de creació i modernització d'este tipus d'empreses de l'economia social, per mitjà d'una millora de la seua competitivitat, facilitant així la seua consolidació
  
El període de vigència de la present ordre s'estendrà des de la seua entrada en vigor fins al 31 de desembre del 2006.
  
Les ajudes establides en la present ordre es concediran únicament a cooperatives i societats laborals, per a actuacions realitzades en centres de treball ubicats en el territori de la Comunitat Valenciana, amb independència del domicili social o del registre on figuren inscrites.
  
Les ajudes que es concedisquen a l'empara de la present ordre, tindran la consideració de subvencions públiques.
  
Article 2. Entitats beneficiàries
  
1. Podran acollir-se a les subvencions previstes en la present ordre:
  
a) Les cooperatives i societats laborals per a l'actuació d'incorporació de desocupats com a socis treballadors o socis de treball a cooperatives i societats laborals.
  
b) Les cooperatives i les societats laborals per a les actuacions vinculades a la inversió.
  
c) Les cooperatives de treball associat i les societats laborals per a les actuacions d'assistència tècnica.
  
2. Amb caràcter general, les beneficiàries hauran de reunir els requisits següents:
  
a) Estar legalment constituïdes i inscrites. S'entendrà com a data d'inscripció, la de l'assentament de presentació en el Registre corresponent.
  
b) Estar al corrent de les obligacions tributàries i de Seguretat Social.
  
c) No haver sigut sancionat amb l'exclusió o la prohibició d'accés a ajudes públiques.
  
Article 3. Sol·licitud de subvencions
  
1. Les sol·licituds per a l'obtenció de les ajudes regulades en la present ordre es presentaran en qualssevol dels registres d'entrada dependents de la Conselleria d'Economia, Hisenda i Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/1999.
  
2. El termini de presentació de sol·licituds serà el següent:
  
a) Per als expedients d'integració laboral de socis en empreses d'economia social, el comprés entre l'1 de gener i el 30 de setembre de cada any, i s'han de sol·licitar dins dels tres mesos següents a la integració, sense perjuí del que disposa l'article 15.1. No obstant això, quan la incorporació de desocupats com a socis treballadors o de treball a cooperatives i societats laborals es produïsca en el tercer quadrimestre de cada any, les sol·licituds podran presentar-se en el primer trimestre de l'exercici següent.
  
b) Les sol·licituds per a obtindre subvencions per a assistència tècnica i per a subvenció financera podran presentar-se fins al 30 de setembre de cada any.
  
c) Les sol·licituds per a la resta d'ajudes a la inversió realitzades per cooperatives i societats laborals es presentaran fins al 30 de juny.
  
d) En el cas de sol·licituds de garanties per a operacions d'endeutament, el termini finalitzarà el 31 de desembre, sense perjuí de la seua sol·licitud posterior a través de la Societat de Garantia Recíproca de la Comunitat Valenciana.
  
Article 4. Documentació que haurà d'adjuntar-se a les sol·licituds
  
1. Les sol·licituds hauran de dur adjunta la documentació següent, sense perjudici de la documentació específica que per a cada tipus d'ajuda s'establisca en els corresponents articles. La documentació es presentarà en dos còpies i l'original, que serà tornat amb compulsa prèvia:
  
a) Targeta d'identificació fiscal.
  
b) Escriptura de constitució de l'entitat, a la que s'adjuntaran els seus estatuts i les seues modificacions.
  
c) Document nacional d'identitat i escriptura de poder suficient i subsistent per a actuar davant de l'administració pública en el procediment de concessió de subvencions i ajudes públiques, llevat que la capacitat de representació es reculla en els estatuts, de la persona física que actue en nom i representació d'una persona jurídica.
  
d) Declaració subscrita pel representant legal de l'entitat, amb referència a la data de la sol·licitud, de trobar-se al corrent en el compliment de les obligacions imposades per la legislació específica d'aplicació a les cooperatives o a les societats laborals.
  
e) Dades de domiciliació bancària, segons model facilitat l'efecte (Fitxa de Manteniment de Tercers) en dos exemplars originals.
  
f) Memòria, segons model, en relació amb l'activitat objecte de la subvenció i que haurà d'arreplegar les circumstàncies que concórreguen en el projecte d'entre les ressenyades en l'article 6 de la present ordre i que permeten aplicar els criteris de valoració que serviran de base a la concessió de la subvenció.
  
g) Documentació acreditativa que el sol·licitant es troba al corrent del compliment de les seues obligacions tributàries i amb la Seguretat Social, en la data d'atorgament de la subvenció, i en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996), en relació amb el Reial Decret 1098/2001 de 12 d'octubre pel qual s'aprova el Reglament general de la Llei de Contractes de les Administracions Públiques (BOE núm. 257 de 26 d'octubre) i la resta de d'aplicació.
  
En el cas en què l'entitat no compte amb personal que haja d'estar donat d'alta en el Règim General de la Seguretat Social, presentarà a més declaració del seu representant legal referida a este aspecte.
  
Les entitats que gaudisquen d'alguna exempció tributària presentaran la documentació que acredite la concessió efectiva de la dita exempció.
  
L'entitat sol·licitant podrà autoritzar a l'òrgan gestor de la tramitació de les ajudes, per a demanar de l'Agència Estatal de l'administració Tributària, de la Hisenda Pública Valenciana i de la Tresoreria General de la Seguretat Social, informació relativa al compliment de les seues obligacions tributàries i davant de la Seguretat Social. Perquè la dita transmissió de dades s'efectue a través de mitjans telemàtics, serà necessària l'autorització expressa de l'interessat.
  
h) Declaració en què es facen constar les subvencions o ajudes obtingudes o sol·licitades per a la mateixa finalitat o, si és el cas, una declaració expressa de no haver-les sol·licitat.
  
i) Les cooperatives i societats laborals hauran d'aportar a més declaració sobre totes les ajudes de minimis rebudes durant els tres anys anteriors a la data de la sol·licitud, així com de les sol·licitades i que es troben pendents de resoldre.
  
L'import màxim total d'ajudes públiques atorgades en concepte d'ajuda de minimis que una empresa podrà rebre durant un període de tres anys, a partir de la concessió de la primera ajuda d'esta naturalesa, no podrà superar els 100.000 euros, d'acord amb el que disposa el Reglament CE 69/2001 de la Comissió de 12 de gener del 2001 relatiu a l'aplicació dels articles 87 i 88 del Tractat CE a les ajudes de minimis (DOCE de 13-2-2001).
  
L'entitat sol·licitant haurà de declarar per escrit davant de la Direcció General de Treball i Seguretat Laboral, en el termini de quinze dies computat des de la data en què li siga concedida la subvenció o realitze noves sol·licituds d'ajudes, les noves situacions que puguen produir-se respecte d'això.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no porte adjunta la documentació que d'acord amb esta ordre resulte exigible, es requerirà a l'interessat perquè en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, amb resolució prèvia que haurà de ser dictada en els termes previstos en l'article 42 de l'esmentada llei.
  
Article 5. Concessió de la subvenció
  
1. L'administració podrà demanar de l'entitat sol·licitant l'aportació addicional d'altres documents o de dades aclaridores que estime necessaris per a millor resoldre sobre la sol·licitud presentada.
  
2. La competència per a resoldre sobre les sol·licituds formulades correspon al conseller d'Economia, Hisenda i Ocupació. No obstant això, s'efectuen les delegacions següents:
  
a) Es delega en els directors territorials d'Ocupació i Treball corresponents de la Conselleria d'Economia, Hisenda i Ocupació, la competència per a resoldre els expedients d'ajudes de suport a la incorporació de socis i per a assistència tècnica, establides en els punts 1 i 3 de l'article 14 de l'ordre, així com la competència per a l'autorització de la despesa, la disposició del crèdit i proposta de pagament, en relació amb els programes d'ajudes anteriorment mencionats.
  
b) Es delega en el director general de Treball i Seguretat Laboral la competència per a resoldre els expedients d'ajudes de suport a la inversió per cooperativa de treball associat i societats laborals establides en el punt 2 de l'article 14 del capítol II, i les ajudes del capítol III de l'ordre, així com la competència per a l'autorització de la despesa, la disposició del crèdit i proposta de pagament, en relació amb els programes d'ajudes anteriorment mencionats.
  
En les resolucions adoptades per delegació es farà constar, expressament esta circumstància.
  
3. La concessió i quantia de les ajudes regulades en la present ordre estarà condicionada, a més del compliment dels requisits que en cada cas s'establixen, a l'existència de crèdit pressupostari adequat i suficient amb este fi, de conformitat amb els pressupostos de la Generalitat Valenciana per al corresponent exercici.
  
4. El termini màxim per a resoldre i notificar la resolució procedent serà de sis mesos comptat des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, en el cas que la presentació s'efectue una vegada publicada l'ordre per la qual es dóna publicitat a les línies de crèdit i a l'import global màxim destinat a la concessió d'ajudes previstes en la corresponent convocatòria de les ajudes les bases de la qual s'establixen per mitjà de la present ordre. En cas contrari, el termini s'iniciarà a partir del dia següent al de la dita publicació Les resolucions que es dicten a l'empara de les corresponents convocatòries esgotaran la via administrativa.
  
5. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre. De Mesures Fiscals, de Gestió Administrativa i Financera, i d'Organització de la Generalitat Valenciana ; i això sense perjuí que subsistisca l'obligació legal de resoldre sobre la petició formulada.
  
6. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a què ha de subjectar-se el beneficiari, i es notificarà als interessats en els termes previstos en l'article 58 de la Llei 30/1992, abans mencionada. En cap cas seran subvencionables els impostos, de qualsevol tipus, que graven directament les despeses en què incórrega el beneficiari per raó de l'activitat subvencionada.
  
7. Les subvencions a cooperatives i societats laborals previstes en el capítol II d'esta ordre es concediran, en tot cas, sotmeses al règim de minimis, i s'haurà de fer constar expressament en la resolució de concessió que esta es fa a l'empara del Reglament (CE) 69/2001, de la Comissió, de 12 de gener, relatiu a l'aplicació dels articles 87 i 88 del Tractat CE a les ajudes de minimis.
  
Article 6. Criteris per a la concessió
  
1. Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada, sempre que es complisquen en eixe moment els requisits exigits en esta ordre i s'adjunte la documentació requerida per a concedir cada tipus d'ajuda.
  
En el cas de subvenció financera, la resolució s'efectuarà segons l'ordre cronològic de presentació de la documentació completa de l'expedient i del contracte de préstec.
  
En el cas de garantia serà aplicable a més el que disposen els convenis subscrits respecte d'això amb la Societat de Garantia Recíproca de la Comunitat Valenciana.
  
2. Les resolucions sobre les sol·licituds de subvencions s'adoptaran tenint en compte a més els criteris següents:
  
1. Viabilitat tècnica i econòmica del projecte.
  
2. Ocupació generada.
  
3. Incidència en la superació dels desequilibris en l'ocupació per raons d'edat, sexe i territori.
  
4. Contribució a la integració de col·lectius en situació d'exclusió social.
  
5. Incidència en la creació i manteniment de l'ocupació en l'entorn geogràfic en què es desenvolupe l'actuació.
  
6. Incorporació de tecnologies d'informació i de les comunicacions que faciliten l'accés a les xarxes de comunicació i milloren els processos empresarials.
  
7. Especial consideració per a les activitats exercides en el marc dels nous jaciments d'ocupació definits per la Unió Europea.
  
8. Especial contribució a la millora del medi ambient.
  
Article 7. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen després de la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. L'entitat beneficiària haurà de comunicar la sol·licitud o concessió d'altres ajudes públiques o privades que haja sol·licitat o obtingut per al mateix projecte o actuació que se subvenciona per mitjà de la present ordre.
  
Article 8. Control de les ajudes
  
1. Correspondrà a la Direcció General de Treball i Seguretat Laboral, per si mateixa o a través de les direccions territorials d'Ocupació i Treball de la Conselleria d'Economia, Hisenda i Ocupació, dur a terme la funció de control de les subvencions concedides, així com l'avaluació i seguiment del present programa.
  
2. Per a la realització d'estes funcions s'utilitzaran tots els mitjans que estiguen a disposició de la conselleria, fins i tot la contractació amb tercers, i la col·laboració en el marc que procedisca amb la Inspecció de Treball i Seguretat Social.
  
Article 9. Obligacions dels beneficiaris
  
Són obligacions dels beneficiaris:
  
a) Realitzar l'actuació que fonamenta la concessió de l'ajuda o subvenció.
  
b) Acreditar la realització de l'actuació, així com el compliment dels requisits i de les condicions que determinen la concessió de la subvenció i que s'establisquen en la resolució de concessió.
  
c) Comunicar a la Conselleria d'Economia, Hisenda i Ocupació, qualsevol modificació que es produïsca respecte a les circumstàncies i condicions tingudes en compte en el moment de la concessió, així com als compromisos i obligacions assumits pel beneficiari i en particular les relatives al manteniment com a soci treballador o de treball de la persona per la incorporació de les quals es concedix l'ajuda, per l'actuació assenyalada en el punt 1 de l'article 15.
  
d) Incorporar en totes les manifestacions de promoció i difusió de les actuacions que estes estan, si és el cas, cofinançades pel Fons Social Europeu o pel FEDER, en els termes establits en el Reglament (CE) 1159/2000 de la Comissió de 30 de maig del 2000, sobre activitats d'informació i publicitat, i la circumstància de la col·laboració de la Conselleria d'Economia, Hisenda i Ocupació.
  
e) Sotmetre's a les actuacions de control financer que corresponen a la Intervenció General en relació amb les subvencions o ajudes concedides, així com a les que puguen efectuar, si és el cas, les institucions amb competències de control sobre les actuacions cofinançades pel Fons Social Europeu o el FEDER.
  
f) Les cooperatives i societats laborals assumiran l'obligació de mantindre, almenys durant tres anys, com a soci treballador o de treball, la persona o persones per la incorporació de la qual es concedix l'ajuda o, cas que cause baixa, a substituir-la per una altra persona i pel període que reste fins a completar els tres anys, o a reintegrar les quantitats percebudes, amb els seus interessos de demora, des que la persona que es va incorporar-hi va deixar de tindre la condició de soci treballador o de treball de l'entitat, i estan obligades a comunicar la baixa a la Direcció Territorial d'Ocupació i Treball corresponent, en el termini de quinze dies comptat des d'aquell en què s'haja produït.
  
Quan l'ajuda s'haja concedit per la incorporació d'una persona pertanyent a un col·lectiu determinat, la substitució haurà de realitzar-se per una altra persona pertanyent a algun dels col·lectius que puguen ser beneficiaris d'estes subvencions per un import igual o superior al del que ha causat baixa. Esta substitució haurà de realitzar-se en el termini màxim de sis mesos des de la data en què va causar baixa la persona per la incorporació de la qual es va concedir l'ajuda i haurà de comunicar-se a la Direcció Territorial d'Ocupació i Treball corresponent en el termini d'un mes des que es porte a efecte la dita substitució.
  
g) Mantindre la inversió objecte de la subvenció durant un període mínim de cinc anys, des de la data de concessió, excepte béns amortitzables amb període inferior. Durant eixe mateix termini no podrà ser transferida a un altre establiment de l'empresa ubicat fora de la Comunitat Valenciana.
  
h) No procedir a la transformació de l'empresa en una altra entitat diferent de les beneficiàries d'estes ajudes durant cinc anys.
  
i) Facilitar les dades i la informació, en qüestions relacionades amb les subvencions concedides, que li siguen requerides per la Conselleria d'Economia, Hisenda i Ocupació, així com comunicar-li les incidències i variacions que es produïsquen en relació amb aquelles.
  
j) Complir les obligacions imposades per la legislació específica aplicable.
  
k) Les altres establides en esta ordre en relació amb alguna ajuda o subvenció concreta, així com les expressament previstes en la corresponent resolució de concessió.
  
Article 10. Justificació i pagament de la subvenció
  
Amb caràcter previ al pagament de la subvenció, el beneficiari haurà de justificar que ha realitzat l'actuació que fonamenta la concessió de l'ajuda o subvenció, per a la qual cosa haurà d'aportar la documentació que es determine per a cada cas en la resolució de concessió i en el termini que s'hi indique, sense que puguen presentar-se justificants després del 20 de novembre de cada exercici.
  
El desenvolupament de l'actuació i la justificació de la seua realització i de les despeses en què s'incórrega, respectarà totes les disposicions aplicables als Fons Estructurals en matèria de subvencionalitat, gestió i control, en particular el Reglament (CE) 1145/2003 de la Comissió, de 27 de juny del 2003, que modifica el Reglament (CE) 1685/2000, de 28 de juliol del 2000, quant a les normes sobre cofinançaments subvencionables per part dels Fons Estructurals, el Reglament (CE) 438/2001, de la Comissió, de 2 de març del 2001, sobre sistemes de gestió i control de les ajudes atorgades a càrrec dels Fons Estructurals, el Reglament (CE) 1260/1999 del Consell, de 21 de juny de 1999, pel qual s'establixen disposicions generals sobre els Fons Estructurals i el Reglament (CE) 1784/1999 del Parlament Europeu i del Consell de 12 de juliol de 1999 relatiu al Fons Social Europeu.
  
Article 11. Concurrència d'ajudes i subvencions
  
1. L'import de les subvencions concedides no podrà ser en cap cas de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de l'activitat que ha de dur a terme l'entitat beneficiària.
  
2. Llevat que es determine expressament una altra cosa en els preceptes corresponents, les ajudes i subvencions establides en la present ordre seran compatibles entre si i amb qualssevol altres pel mateix concepte. En el supòsit de compatibilitzar ajudes es respectaran, en tot cas, els límits derivats del règim d'autorització adoptat per les corresponents decisions de la Comissió Europea, relatives a les ajudes establides en la present ordre.
  
3. D'acord amb la normativa comunitària sobre acumulació d'ajudes, l'import total d'estes haurà de respectar els límits fixats pels règims d'ajudes en què s'emparen.
  
4. Les subvencions per incorporació de socis treballadors o socis de treball seran incompatibles amb altres ajudes o subvencions que puguen concedir-se amb la mateixa finalitat. Queden exceptuades d'esta incompatibilitat les bonificacions de quotes a la Seguretat Social per incorporació de desocupats com a socis treballadors o de treball en cooperatives o societats laborals, sempre que es respecten els límits establits en la normativa que regule la dita bonificació.
  
5. En el supòsit d'acumulació d'ajudes l'import total d'estes haurà de respectar els límits fixats en esta ordre.
  
Article 12. Minoració i resolució de les ajudes concedides
  
1. La modificació, no substancial, de les condicions i dels terminis establits en la present ordre i en la resolució de concessió, així com l'obtenció després de la presentació de la sol·licitud d'altres ajudes públiques o privades que en el seu conjunt excedisquen dels límits establits, podran donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'esta, o l'incompliment de les obligacions establides en l'article 9, donarà lloc a la incoació, per l'òrgan competent per a la concessió de les ajudes, del corresponent procediment que podrà finalitzar si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
3. El que establixen els paràgrafs precedents, es portarà a efecte sense perjuí del que disposa la legislació sobre Infraccions i Sancions en l'Ordre Social.
  
Article 13. Cofinançament dels Fons Estructurals de la Unió Europea
  
Les actuacions previstes en els apartats 1) i 3) de l'article 14 de la present ordre seran cofinançades pel Fons Social Europeu a través dels Programes Operatius ?Iniciativa Empresarial i Formació Contínua- per a les regions d'Objectiu 1 i 3 i les previstes en l'apartat 2 del mateix article, ho seran pel FEDER, a través del Programa Operatiu ?Millora de la Productivitat i Desenvolupament del Teixit Productiu?, per a les regions d'Objectiu 1.
  
CAPÍTOL II
  
Ajudes de minimis
  
Article 14. Actuacions subvencionables
  
Podran ser objecte de subvenció les actuacions següents:
  
1) Incorporació de desocupats com a socis treballadors o socis de treball a cooperatives i societats laborals.
  
2) Realització d'inversions que contribuïsquen a la creació, consolidació o millora de la competitivitat de cooperatives i societats laborals.
  
3) Assistència tècnica.
  
Les ajudes anteriors no s'aplicaran:
  
a) Al sector del transport i a les activitats relacionades amb la producció, primera transformació o comercialització a l'engròs dels productes que figuren en l'annex I del Tractat Constitutiu de la Comunitat Europea.
  
b) A les subvencions relacionades amb activitats d'exportació, entenent-se com a tals les vinculades directament a les quantitats exportades, a l'establiment o explotació d'una xarxa de distribució o a altres despeses corrents relacionades amb l'activitat exportadora.
  
c) A les subvencions que depenguen del fet que es prime la utilització de productes nacionals en detriment dels importats.
  
Article 15. Requisits de les actuacions
  
1. Incorporació de desocupats com a socis treballadors o socis de treball a cooperatives i societats laborals.
  
Els desocupats que s'incorporen com a socis treballadors o de treball en una cooperativa o una societat laboral hauran d'estar inscrits en l'oficina d'ocupació i inclosos en algun dels col·lectius següents:
  
a) Desocupats menors de 25 anys que no hagen tingut abans un primera ocupació fixa remunerada.
  
b) Desocupats majors de 45 anys.
  
c) Desocupats de llarga duració que hagen estat sense treball i inscrits en l'oficina d'ocupació durant almenys 12 dels anteriors 16 mesos o durant 6 mesos dels anteriors 8 mesos si són menors de 25 anys.
  
d) Desocupats als quals s'haja reconegut el pagament de la prestació per desocupació en la seua modalitat de pagament únic, per a la seua incorporació com a socis a la societat cooperativa o societat laboral que sol·licita la subvenció, sempre que el període de prestació per desocupació que tinguen reconegut no siga inferior a 360 dies si tenen 25 anys o més i a 180 dies si són menors de 25 anys.
  
e) Dones desocupades que s'incorporen com a sòcies treballadores o de treball en els vint-i-quatre mesos següents a la data del part.
  
f) Desocupats minusvàlids, amb un grau de minusvalidesa igual o superior al 33%.
  
g) Desocupats en situació d'exclusió social pertanyents a algun dels col·lectius previstos en el Programa de Foment de l'Ocupació vigent en el moment de la incorporació com a soci.
  
Serà també requisit necessari que, amb caràcter previ a la sol·licitud, la persona que s'incorpora com a soci estiga donada d'alta en el règim corresponent de la Seguretat Social.
  
La sol·licitud haurà de produir-se en els tres mesos següents a la data de l'alta en la Seguretat Social de la persona que s'incorpora com a soci.
  
També podran beneficiar-se de les ajudes d'este article, les empreses, que mantinguen com a socis treballadors o de treball aquelles persones incloses en algun dels col·lectius enumerats, quan reunint tots els requisits establits en la present ordre s'hagen integrat en l'empresa durant els quatre últims mesos de l'exercici precedent.
  
Així mateix, podrà concedir-se l'ajuda per manteniment a les empreses que l'hagen sol·licitat amb antelació a l'últim trimestre de cada exercici en què es continue aplicant la present ordre, i que complint tots els requisits establits en esta, no l'han obtingut per esgotament del crèdit disponible.
  
En ambdós supòsits, la sol·licitud haurà d'instar-se en els tres primers mesos de l'exercici següent, i exigirà l'acreditació del manteniment de l'ocupació en l'exercici que es concedisca.
  
La incorporació haurà de suposar un increment de l'ocupació respecte de la mitjana dels 12 mesos anteriors a la data d'incorporació dels nous socis pels quals es percep l'ajuda. A efectes del càlcul de l'increment de l'ocupació es tindrà en compte el nombre de socis treballadors o de treball i el nombre de treballadors amb contracte indefinit.
  
No podrà concedir-se esta subvenció quan es tracte d'incorporació de socis treballadors o de treball que hagen tingut esta condició en la mateixa empresa en els dos anys anteriors a la seua incorporació com a socis.
  
2. Inversions en terrenys, immobles i actius materials i immaterials vinculats a les noves tecnologies de la informació i les comunicacions, que contribuïsquen a la creació, consolidació o millora de la competitivitat de cooperatives i societats laborals.
  
Les inversions realitzades per cooperatives o societats laborals, amb socis treballadors o de treball, hauran de ser necessàries per a la seua posada en funcionament o ampliació, així com per a la incorporació de noves tecnologies de la informació i les comunicacions, o per a la millora dels processos productius en relació amb els valors mediambientals.
  
Podran ser objecte de subvenció les inversions en terrenys i immobles, així com els actius nous vinculats amb les modernes tecnologies de la informació i les comunicacions.
  
L'aportació del beneficiari al finançament de les inversions ha de ser com a mínim del 25 per cent.
  
La inversió objecte de la subvenció haurà de mantindre's durant un període mínim de cinc anys, excepte béns amortitzables amb període inferior.
  
Serà requisit imprescindible que la sol·licitud d'ajuda es presente abans del començament de l'execució del projecte d'inversió.
  
Esta subvenció no serà compatible amb la subvenció financera establida en l'article 19.
  
La justificació de la subvenció, que correspondrà als costos reals efectivament pagats pels beneficiaris, es realitzarà per mitjà de factures originals pagades o altres documents comptables de valor probatori equivalent.
  
3. Assistència tècnica.
  
L'assistència tècnica consistirà en alguna de les modalitats següents:
  
a) Contractació de directors i gerents.
  
b) Estudis de viabilitat, organització, comercialització, diagnosi o altres de naturalesa anàloga, excepte els que siguen exigits en la tramitació d'expedients administratius per a l'obtenció d'autoritzacions i/o subvencions.
  
c) Informes econòmics i auditories, sempre que estos no es realitzen de forma obligatòria per una disposició que així ho exigisca.
  
d) Assessorament en les distintes àrees de la gestió empresarial. Este supòsit no podrà referir-se a tasques d'assessorament que per la seua naturalesa tinguen caràcter ordinari i continuat en l'activitat de l'empresa, i s'haurà de circumscriure únicament a aquelles de caràcter extraordinari que afecten la seua viabilitat o per a la posada en marxa de projectes orientats a incorporar la innovació en els processos de gestió i organització o a la implantació de noves tecnologies en el camp de la societat de la informació i la comunicació, que contribuïsquen a una millora de la seua competitivitat.
  
Estos servicis d'assistència tècnica a la gestió i producció, hauran de ser prestats per empreses o persones físiques especialitzades que reunisquen garanties de solvència professional.
  
La justificació de la subvenció, que correspondrà als costos reals efectivament pagats pels beneficiaris, es realitzarà per mitjà de factures originals pagades o altres documents comptables de valor probatori equivalent.
  
Article 16. Quantia de les subvencions
  
1. Subvencions per la incorporació de desocupats com a socis treballadors o socis de treball a cooperatives i societats laborals.
  
a) La quantia d'esta subvenció serà de fins a 4.500 euros per cada desocupat pertanyent als col·lectius de les lletres, a), b), c) i d) del punt 1 de l'article 15 que s'incorpore a jornada completa, com a soci treballador o de treball, en una cooperativa o societat laboral. Si la persona incorporada pertany a qualsevol d'estos quatre col·lectius i és dona, la quantia de la subvenció serà de fins a 6.000 euros.
  
b) Quan la persona incorporada siga una dona desocupada que s'incorpora com a sòcia treballadora o de treball a jornada completa en els 24 mesos següents a la data del part la quantia de la subvenció serà de fins a 6.000 euros.
  
c) En el cas de desocupats minusvàlids, la quantia de l'ajuda serà de fins a 10.000 euros i en el dels desocupats en situació d'exclusió social de fins a 8.000 euros, sempre que en ambdós casos la incorporació siga a jornada completa.
  
En tots els casos les subvencions per incorporació de desocupats podran ser concedides també quan la jornada de treball del soci treballador o de treball incorporat siga a temps parcial, si bé en este supòsit la quantia de l'ajuda serà proporcional al temps efectiu de duració de la jornada de treball.
  
2. Subvencions a la inversió.
  
L'import màxim de la subvenció de l'article anterior, serà de fins al 50 per cent del cost d'adquisició dels actius, exclosos impostos.
  
3. Subvencions per assistència tècnica.
  
La subvenció a concedir podrà aconseguir fins al 50 per cent del cost de l'actuació i no podrà superar la quantia de 20.000 euros.
  
Article 17. Documentació específica per a cada classe d'ajuda i subvenció
  
1. En els casos en què se sol·licite la subvenció per l'actuació assenyalada en el número 1 de l'article 14, ?Subvencions per la incorporació de desocupats com a socis treballadors o socis de treball a cooperatives i societats laborals?, haurà d'adjuntar-se:
  
a) Document nacional d'identitat del soci treballador o de treball que s'incorpora, o equivalent.
  
b) Informe de la Tresoreria de la Seguretat Social sobre l'afiliació i permanència en alta del soci treballador o de treball referit al període comprés entre la data d'inscripció com a demandant d'ocupació, en la corresponent oficina del Servici Públic d'Ocupació i la d'alta en el Règim de la Seguretat Social corresponent, com a soci de la cooperativa o de la societat laboral. En el cas de joves menors de 25 anys que no hagen tingut abans un ocupació fixa remunerada, l'informe farà constar que abans de la seua incorporació com a soci no ha estat afiliat amb un contracte indefinit.
  
c) Alta en el règim de la Seguretat Social que procedisca del soci treballador o de treball que s'hi incorpore.
  
d) Certificat expedit pel Servici Públic d'Ocupació acreditatiu de la data d'inscripció com a demandant d'ocupació de la persona per la incorporació de la qual se sol·licite l'ajuda i període d'antiguitat de la dita inscripció.
  
e) Certificat on es faça constar-la data d'alta i permanència com a soci treballador o de treball del desocupat incorporat.
  
f) Certificat on es faça constar que s'ha incrementat l'ocupació respecte de la mitjana dels 12 mesos anteriors a la data d'incorporació del soci. En el cas que la cooperativa o societat laboral no porte un any en funcionament, el certificat estarà referit al període comprés entre l'inici de l'activitat d'esta i la data de la sol·licitud.
  
g) Certificat on es faça constar que el soci treballador o de treball que s'hi incorpora no ha tingut tal condició en la societat en els dos anys anteriors a la seua incorporació.
  
h) En el supòsit previst en la lletra d) del punt 1 de l'article 15, fotocòpia de la resolució de reconeixement del pagament de la prestació per desocupació en la seua modalitat de pagament únic del treballador que s'hi incorpora com a soci.
  
i) Quan es tracte de dones desocupades que s'hi incorporen com a sòcies treballadores o de treball en els 24 mesos següents a la data del part, certificat del Registre Civil o llibre de família acreditatiu de la data del naixement del fill.
  
j) En el supòsit previst en la lletra f) del punt1 de l'article 15, relatiu a desocupats minusvàlids, certificat de minusvalidesa.
  
k) En el supòsit previst en la lletra g) del punt 1 de l'article 15, relatiu a desocupats en situació d'exclusió social, certificat que acredite la dita situació, expedit pels servicis socials de la corresponent administració pública.
  
l) Quan la incorporació del desocupat a una societat laboral es realitze amb jornada a temps parcial, una còpia del contracte de treball. En el cas d'incorporació a una cooperativa, certificat on es faça constar la duració de la jornada que té fixada la persona que s'hi incorpora, i el percentatge que suposa sobre la jornada completa.
  
m) Declaració relativa a l'obligació assenyalada en l'apartat f) de l'article 9 de la present ordre.
  
En els supòsits d'ajudes per manteniment arreplegats en l'article 15, haurà d'aportar-se amb la sol·licitud que es formule informe actualitzat de vida laboral del treballador o treballadors per la incorporació dels quals se sol·licite l'ajuda, acreditació que l'empresa es troba al corrent en les seues obligacions tributàries i enfront de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda en relació amb el RD 1098/2001 de 12 d'octubre pel qual s'aprova el Reglament general de la Llei de Contractes de les Administracions Públiques i la resta de d'aplicació, així com la certificació actualitzada assenyalada en l'apartat e) de l'article 4.1 de la present ordre.
  
Els certificats a què es fa referència en les lletres e), f) g) i l) d'este apartat hauran de ser expedits pel titular de l'òrgan estatutari a què corresponga esta funció.
  
2. En les actuacions per a projectes d'inversió assenyalades en el punt 2 de l'article 14 s'aportarà una memòria econòmica del projecte, pressupost de la inversió, el pla de finançament, així com balanç de situació i compte de resultats dels dos últims exercicis, llevat que l'entitat siga de nova creació, i en este cas presentarà els formulats des de la data de la seua inscripció en el registre corresponent.
  
3. En les actuacions per a les quals se sol·liciten subvencions per assistència tècnica ressenyades en el número 3 de l'article 14.
  
a) Per als servicis d'assessorament i estudi s'adjuntarà un índex del contingut de l'estudi o assessorament, un pressupost detallat del mateix, una còpia del contracte, així com una memòria de l'entitat o curriculum vitae de la persona que realitze l'estudi o assessorament.
  
b) En les subvencions per contractació, el contracte de treball i el currículum vitae de la persona contractada, i el corresponent alta en Seguretat Social.
  
CAPÍTOL III
  
Altres ajudes a la inversió i estructura financera
  
de l'empresa
  
Article 18. Objecte i beneficiaris
  
1. Les ajudes previstes en el present capítol van dirigides a les cooperatives i les societats laborals, se n'exclou les que tinguen la consideració de gran empresa segons els criteris establits en les normes de la Unió Europea, que realitzen les actuacions a què es referix el número següent.
  
2. Les ajudes seran de tres tipus:
  
a) Subvencions d'interessos de préstecs per al finançament d'inversions en actius fixos nous que generen o mantinguen ocupació.
  
b) Subvenció directa per a inversions, exceptuant les que han tingut suport en el capítol II d'esta ordre.
  
c) Garanties.
  
3. Serà requisit imprescindible que la sol·licitud d'ajuda es presente abans del començament de l'execució del projecte d'inversió.
  
4. Queden excloses les inversions de mera substitució i les destinades a béns usats.
  
5. En tot cas, l'aportació del beneficiari al finançament de les inversions haurà d'ascendir com a mínim al 25 per%, entenent que tal percentatge no pot estar subjecte a ajuda pública.
  
6. No podran rebre subvenció financera o directa les inversions que, en funció del sector d'activitat de l'empresa, la pròpia naturalesa de la inversió o qualsevol altra circumstància aplicable, estiguen excloses del sistema d'ajuda d'estat per la Unió Europea.
  
Article 19. Subvencions d'interessos de préstecs per al finançament d'inversions que generen o mantinguen ocupació
  
1. L'objecte és reduir el cost financer dels préstecs concertats amb entitats creditícies que mantinguen els oportuns convenis respecte d'això amb la Conselleria d'Economia, Hisenda i Ocupació, el destí dels quals siga el finançament d'inversions en actius fixos nous que generen o mantinguen ocupació.
  
2. Els contractes de préstec hauran d'explicitar el seu acolliment als convenis mencionats en el punt anterior i subjectar-se al seu contingut.
  
Al marge de les condicions financeres, els préstecs no comportaran limitacions d'import, termini o altres condicions, més enllà de l'acord entre empresa i entitat prestadora.
  
3. Els préstecs hauran de formalitzar-se abans del 31 d'octubre.
  
4. La subvenció financera es pagarà per mitjà d'endós, en un sol pagament, a l'entitat prestadora a fi de reduir el principal de l'operació en eixa mateixa quantia.
  
5. En cas d'amortització o cancel·lació anticipada d'algun préstec objecte de subvenció, l'empresa haurà de comunicar-ho a l'òrgan que va emetre la resolució i s'obliga a reintegrar la part de la subvenció financera no consumida. Només s'exceptuaran de l'obligació d'este reintegrament aquells casos de refinançament de préstecs subvencionats degudament autoritzats per la Direcció General de Treball i Seguretat Laboral. No tindran la consideració d'amortitzacions anticipades a estos efectes, aquelles que es deriven de l'aplicació de subvencions d'altres administracions o entitats públiques.
  
Article 20. Subvenció directa per a inversions
  
1. Esta subvenció té com a objecte el cofinançament d'inversions en immobilitzat material nou, en operacions d'adquisició de la propietat dels béns específicament afectes la realització de l'objecte social de l'empresa.
  
2. La inversió, per a ser subvencionable, haurà de consistir en els elements enumerats a continuació, d'acord amb els criteris d'assignació i les normes de valoració del vigent pla general de comptabilitat:
  
- Equips per a la producció consistents en maquinària, instal·lacions tècniques o utillatge.
  
- Mobiliari, només en empreses de servicis.
  
- Elements de transport considerats com a vehicles industrials. En empreses del sector del transport, queden excloses les inversions en actius mòbils.
  
3. La subvenció directa a la inversió no serà acumulable a la subvenció financera. Cas que la inversió es finance parcialment per mitjà de préstecs per als quals s'haja sol·licitat subvenció financera, només es considerarà a efectes de la subvenció directa l'import finançat al marge dels dits préstecs.
  
4. La quantia mínima, impostos exclosos, de la inversió en els béns subvencionables, serà de 6.000 euros.
  
5. La subvenció directa serà incompatible amb la subvenció financera i amb qualssevol altres ajudes consistents en recepció de fons públics per l'empresa com a incentiu a la inversió directa, deixant fora de perill les que s'instrumenten com a subvenció d'interessos de préstecs a l'empara d'altres règims d'ajuda. En estos casos es respectarà les intensitats màximes d'ajudes establides en el mapa d'ajudes de finalitat regional per al període 2000-2006. Estes intensitats d'ajuda són per a projectes d'inversió, fins al 37% si la inversió es realitza en la província de València, fins a un 35% si la inversió es realitza en la província de Castelló i fins a un 40% si es realitza en la província d'Alacant. Estos límits podran incrementar-se en 15 punts percentuals quan el beneficiari siga una pime.
  
Article 21. Garanties
  
S'instrumentaran a través de la Societat de Garantia Recíproca de la Comunitat Valenciana, en els termes establits pels conveniu amb la Conselleria d'Economia, Hisenda i Ocupació per a tal fi i s'ajustaran al que disposa la Comunicació de la Comissió relativa a l'aplicació dels articles 87 i 88 del Tractat de la CE a les ajudes estatals en forma de garantia (2000/C 71/07, DOCE núm. 071).
  
Article 22. Quantia de les ajudes
  
1. Subvencions financeres:
  
a) La subvenció financera que puga concedir-se serà, com a màxim, de tres punts del tipus d'interés fixat per l'entitat de crèdit que concedisca el préstec, pagadora d'una sola vegada, en quantia calculada com si la subvenció es meritara cada any de la duració d'este, inclòs el possible període de carència.
  
La subvenció a concedir per este concepte no podrà superar la quantia de 3.005,06 euros per soci treballador o de treball d'una cooperativa o societat laboral.
  
La quantia de la subvenció financera serà determinada, d'acord amb les condicions de termini, carència i períodes d'amortització de capital establides en els préstecs subvencionats. La quantia final de la subvenció no podrà superar la quantitat de 90.000 euros per entitat sol·licitant.
  
b) Independentment de les condicions dels préstecs, a efectes de càlcul de la subvenció es considerarà un termini màxim de vuit anys en la duració del préstec i dos de carència.
  
2. Subvenció directa a la inversió: amb caràcter general, la quantia de la subvenció serà de fins al 15% del cost d'adquisició, exclosos impostos.
  
La quantia final de la subvenció directa no podrà superar la xifra de 7.000 euros per cada soci treballador o de treball de l'entitat sol·licitant, ni de 75.000 euros per entitat sol·licitant.
  
3. En el supòsit de cooperatives que no compten amb socis treballadors o de treball s'entendrà, només als efectes del càlcul de la subvenció, que cada 40 socis equivalen a un soci treballador.
  
4. La quantia definitiva de la subvenció, tant directa com financera, es reduirà fins en un 50% de la que haja correspost segons les regles precedents, si es tracta d'entitats beneficiàries a les quals en els dos últims anys se'ls ha concedit una ajuda a la inversió, a l'empara de la corresponent convocatòria d'ajudes a les empreses d'economia social, quan en algun de estos exercicis hagen justificat una ajuda per quantia inferior al 75% de la inicialment concedida, i segons l'escala següent: menys del 25 per cent justificat, 50% de reducció; entre el 25 i menys del 50 per cent justificat, 30% de reducció; i entre el 50 i el 75 per 100 justificat, 20% de reducció.
  
Article 23. Documentació
  
A més de la documentació administrativa establida en l'article 4 d'esta ordre, l'empresa sol·licitant haurà d'aportar junt amb la sol·licitud la següent documentació addicional:
  
1. Comuna a la subvenció financera i directa.
  
a) Memòria de l'empresa i de l'acció que s'ha de dur a terme, segons model normalitzat, junt amb la documentació assenyalada en esta, acompanyada de programa d'actuacions que garantisca l'execució de la inversió l'any en què se sol·licite la subvenció.
  
b) Factures proforma o pressupostos, acompanyats de projecte tècnic, en els termes de l'article 46.3 del Text Refós de la Llei d'Hisenda Pública de la Generalitat Valenciana, quan així ho requerisca la naturalesa de l'actuació. Quan la inversió es materialitze en obra civil, el pressupost estarà convenientment detallat.
  
c) Declaracions subscrites pel representant de l'entitat, segons model normalitzat, relatives a les obligacions establides en l'article 9.
  
d) Declaració responsable del beneficiari que l'autofinançament de la inversió ascendix com a mínim a un 25%.
  
2. Subvenció financera.
  
Certificat de concessió de préstec, subscrit per una entitat que mantinga l'oportú conveni amb la Generalitat Valenciana. Quan s'inste conjuntament sol·licitud de garantia, es podrà posposar la presentació de la documentació assenyalada en este punt. Per a iniciar el procediment serà suficient el certificat de concessió del préstec, si bé l'expedient no es considerarà complet fins a la presentació del contracte de préstec.
  
3. Garantia.
  
Cas que s'inste exclusivament, la sol·licitud es podrà realitzar directament davant de la Societat de Garantia Recíproca de la Comunitat Valenciana, indicant expressament la intenció d'afectar-la al Fons Especial de Provisions Tècniques per a empreses d'economia social.
  
Cas que s'inste conjuntament amb una altra o altres modalitats d'ajuda consignades en el present capítol, s'adjuntarà còpia de l'imprés de sol·licitud de garantia cursat simultàniament davant de la Societat de Garantia Recíproca.
  
En tot cas caldrà ajustar-se al que disposa la Comunicació de la Comissió relativa a l'aplicació dels articles 87 i 88 del Tractat de la CE a les ajudes estatals atorgades en forma de garantia (2000/C 71/07, DOCE núm. 71 d'11 de març del 2000).
  
Article 24. Liquidació
  
1. Dictada una resolució de concessió es lliurarà la subvenció concedida una vegada justificada pel beneficiari la realització de l'objecte de la subvenció.
  
2. S'entén justificada l'ajuda amb la presentació de:
  
a) En la subvenció financera: amb el contracte de préstec. No seran admissibles contractes subscrits abans de la data de presentació de la sol·licitud de subvenció.
  
b) En la subvenció directa: originals de les factures definitives, certificacions d'obra si és el cas, i la resta de documents justificatius de la inversió realitzada d'acord amb la legalitat vigent i acreditació del pagament d'almenys el 35% d'estes. Cas que la facturació siga en moneda estrangera, s'haurà d'adjuntar extracte bancari que arreplegue el tipus de canvi aplicat en el pagament.
  
DISPOSICIONS ADDICIONALS
  
Primera
  
En compliment del que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'exercici corresponent, per ordre de la Conselleria d'Economia Hisenda i Ocupació es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'adjuntar-se a la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on van ser dirigits, la identificació del procediment en què es troben i que no hagen transcorregut mes de cinc anys des de la finalització del procediment a què corresponguen.
  
Tercera
  
A efectes de la present ordre, es considerarà menuda, mitjana o gran empresa segons la Recomanació de la Comissió Europea (DOCE número L107/8, de 30 d'abril de 1996) la persona jurídica que reunisca els requisits següent:
  
Nombre de treballadors (segons plantilla mitjana anual)
  
Dades econòmiques (en euros)
  
Menuda empresa
  
Fins a 50 treballadors
  
Facturació anual inferior a 7 milions o
  
Balanç general anual inferior a 5 milions
  
Mitjana empresa
  
Entre 50 i 249 treballadors
  
Facturació anual entre 7 milions i 40 milions o
  
Balanç general anual entre 5 milions i 27 milions
  
Gran empresa
  
250 o més treballadors
  
Facturació anual superior a 40 milions o
  
Balanç general anual superior a 27 milions
  
Quarta
  
Excepcionalment i per a l'exercici 2004, les ajudes a la realització d'inversions que contribuïsquen a la creació, consolidació o millora de la competitivitat de cooperatives i societats laborals establides en el capítol II, així com les ajudes directes a la inversió establides en el capítol III de l'ordre, podran sol·licitar-se dins del termini d'un mes des de la data d'entrada en vigor de la present ordre.
  
Per a l'exercici 2004, el termini de tres mesos establit per als supòsits previstos en l'article 15.1 de la present ordre, es computarà a partir de la data de la seua entrada en vigor.
  
Cinquena
  
Els beneficiaris d'ajudes i subvencions estaran sotmesos a les responsabilitats i règim sancionador que sobre infraccions en esta matèria establix el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Ordre Social.
  
Sisena
  
1. Per a l'exercici de 2004, i de conformitat amb el que establix la Llei 17/2003, de 30 de desembre, de Pressupostos de la Generalitat Valenciana per a l'exercici de 2004 (DOGV núm. 4.661, de 31.12.2003), les ajudes previstes en la present ordre, es finançaran a càrrec de la secció 06, programa 315.10, Condicions de Treball i Administració de les Relacions Laborals, capítols, línies i imports que a continuació es detallen:
  
a) Les ajudes per a la incorporació de desocupats com a socis treballadors o de treball establides en el capítol II de l'ordre mencionada, es finançaran a càrrec del capítol IV, codi línia T5266000, amb un import global màxim de 3.294.342,05 euros, dels quals 1.913.801,44 euros són finançats pel Fons Social Europeu, i 560.340,00 euros són fons finalistes del Ministeri de Treball i Afers Socials i 820.200,61 euros són fons propis condicionats de la Generalitat Valenciana.
  
b) Les ajudes per a assistències tècniques establides en el capítol II de l'ordre es finançaran a càrrec del capítol IV, codi línia T5266000, amb un import global màxim de 200.000,00 euros, corresponents a fons finalistes del Ministeri de Treball i Afers Socials.
  
c) Les ajudes a la realització d'inversions que contribuïsquen a la creació, consolidació o millora de la competitivitat de cooperatives i societats laborals establides en el capítol II de l'ordre, es finançaran amb un import global màxim de 600.000,00 euros, a càrrec del capítol VII, del codi línia T5431000, per un import de 472.590,00 euros, fons finalistes del Ministeri de Treball i Afers Socials, i a càrrec del codi línia T2242000 per un import de 127.410,00 euros, estos últims són fons propis no condicionats de la Generalitat Valenciana.
  
d) Les ajudes financeres establides en el capítol III de l'ordre, es finançaran a càrrec del capítol IV, codi línia T5266000, amb un import global màxim de 375.000,00 euros, que corresponen a fons propis no condicionats de la Generalitat Valenciana.
  
e) Les ajudes directes a la inversió establides en el capítol III de l'ordre, es finançaran a càrrec del capítol VII, codi línia T2242000, amb un import global màxim de 861.380,00 euros, que són fons propis no condicionats de la Generalitat Valenciana.
  
f) Les garanties establides en el capítol III de l'ordre es finançaran a càrrec del capítol IV, codi línia T2174000, avals per a empreses d'economia social, amb un import global màxim de 120.200 euros, que són fons propis no condicionats de la Generalitat Valenciana.
  
2. Les ajudes assenyalades anteriorment que s'hagen sol·licitat d'acord amb les bases de la derogada Ordre de 29 de desembre del 2000, es finançaran a càrrec dels mateixos capítols, línies i projectes a què s'atribuïsquen de conformitat amb la present ordre, a estos efectes s'entén que les ajudes per inversió en actius fixos realitzades per cooperatives de treball associat i societats laborals, es finançaran a càrrec del capítol VII, codi línia T5431000.
  
3. Els tipus d'interés màxims dels préstecs acollits al conveni de col·laboració financera amb la conselleria en matèria d'ocupació, que afecten les subvencions financeres previstes en la convocatòria regulada per la present ordre, seran els següents per a l'any 2004:
  
a) En préstecs a tipus variable: el tipus nominal màxim serà del Míbor o Euribor més 2 punts
  
b) En préstecs a tipus fix: el tipus nominal màxim estarà en funció dels anys de duració del préstec des de la seua formalització:
  
1. En préstecs amb duració de fins a 5 anys inclusivament, el tipus nominal màxim aplicable serà fins al 6,07%.
  
2. En préstecs amb duració de més de 5 anys fins a 8 inclusivament, el tipus nominal màxim aplicable serà fins al 6,94%.
  
3. En préstecs amb duració de més de 8 anys, el tipus nominal màxim aplicable serà fins al 7,50%.
  
Els fluxos de subvenció, d'acord amb les característiques concretes dels préstecs, s'actualitzaran al moment de l'operació al tipus del 5% anual.
  
DISPOSICIÓ TRANSITÒRIA ÚNICA
  
Les sol·licituds presentades de conformitat amb el que preveu l'Ordre de 29 de desembre del 2000, es resoldran d'acord amb el que esta establix.
  
No obstant això, per a l'exercici 2004, si el sol·licitant opta per les ajudes a la inversió establides en la present ordre, desistint de les sol·licitades a l'empara de l'ordre anterior, s'entendrà complit el requisit de sol·licitud prèvia a l'inici del projecte d'inversió, si la sol·licitud desistida complix amb el dit requisit.
  
DISPOSICIÓ DEROGATÒRIA ÚNICA
  
Queda expressament derogada l'Ordre de 29 de desembre del 2000, per la qual s'establixen les bases reguladores i el procediment general per a la concessió d'ajudes destinades a foment de l'economia social, excepte en allò referit a les subvencions a entitats representatives de l'economia social, universitats i entitats sense ànim de lucre.
  
DISPOSICIONS FINALS
  
Primera
  
Es faculta el director general de Treball i Seguretat Laboral per a dictar les instruccions o resolucions que siguen necessàries per a l'execució i desplegament del que disposa esta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 9 de setembre de 2004
  
El conseller d'Economia, Hisenda i Ocupació
  
GERARDO CAMPS DEVESA